Iere skuif Bokke uit derde plek op ranglysDis nie nodig om tot Maandag te wag voordat Wêreldrugby sy ranglys aanpas om Suid-Afrikaners se middagete te bederf nie. Laat ons dit sommer vroeg Sondagoggend doen: Nadat die Bokke Saterdag in Bloemfontein die tweede keer in vanjaar se reeks in die Rugbykampioenskap gelykop teen die Wallabies gespeel het, gaan hulle deur Ierland uit die derde plek op die wêreldranglys geskuif word. Die Bokke, wat onlangs in Perth met 23-elk gelykop gespeel het en met Saterdag se telling wat 27-elk was, gaan 0,45 ranglyspunte verloor… en hul derde plek is daarmee heen. Die Iere (85,39) skuif bó die Bokke (85,36) in. Die All Blacks, wat vroeg Sondagoggend in Buenos Aires die Pumas met 36-10 geklop het nadat hulle in ŉ stadium met 29-3 voor was, het reeds voor hierdie wedstryd wéér die Rugbykampioenskap beklink, hoewel die reeks eers aanstaande Saterdag met die toetse tussen die Bokke en All Blacks op Nuweland en Pumas en Wallabies in Argentinië afgesluit word. Die All Blacks (24 punte) kan nie meer ingehaal word nie en hoewel die Bokke (13) die tweede posisie beklee, kan hulle deur die Wallabies (10) ingehaal en verbygesteek word. ♦ Die groot vraag wat weer deur almal se koppe maal, is of Allister Coetzee se kop moet rol. Ná verlede jaar se fiasko, toe daar net vier uit 12 oorwinnings behaal is, was sy wenpersentasie net 25%. Dit gaan vanjaar beter, ná drie oorwinning oor die Franse en twee oor die Pumas: Agt gespeel, vyf gewen vir ŉ wenpersentasie van 62,5%. Maar is ŉ algehele wenpersentasie van 45% genoeg om hom in sy pos aan te hou? Boonop kan die All Blacks dit ná Saterdag nog swakker laat vertoon. Almal weet dat Rassie Erasmus binnekort van Munster af terugkeer om oor te neem. Sy pos as direkteur van afrigting plaas hom in beheer van die Bokke en Coetzee, maar ons moenie oornag ŉ wonderwerker verwag nie. Die krake wat diep deur Suid-Afrikaanse rugby loop, kan nie meer toegeplak word nie. Dit moet oopgekrap en oorgemessel word.